**Rozdelenie sadzby**

Ďalší výklad o technikách sadzby a ich výtvarno - typografickom použití sa rozdeľuje na tri veľké oblasti :

1. kovová sadzba ručná i strojová,
2. fotosadzba, ručná na fotosádzacích prístrojoch a strojová na fotosádzacích strojoch,
3. zásady výtvarnej typografie, ktoré sú spoločné tak pre kovovú, ako aj pre fotosadzbu.

Písacím sádzacím strojom, najmä s typografickým písmom, venujeme samostatnú stať, lebo táto technika má veľké možnosti. Aj pre strojopisnú sadzbu platia pravidlá sadzby.

Kovovú sadzbu alebo fotosadzbu možno použiť pre všetky tlačové techniky. Pre tie tlačové techniky, kde sa tlačové techniky zhotovujú kopírovaním, je výhodnejšia fotosadzba. Platí to predovšetkým pre ofsetovú a hĺbkotlačovú techniku, kde sa tlačové formy zhotovujú takmer výlučne kopírovaním, ktoré vyžaduje kopírovacie predlohy, t.j. diapozitívy alebo negatívy sadzby. Platí to aj pre kníhtlač, kde sa zavádzajú fotopolymérové tlačové formy s reliéfom, ktoré sa vyrábajú kopírovacím spôsobom, teda kopírovaním negatívov, podobne ako štočky.

Bezprostredným produktom fotosadzby je diapozitív, čitateľný alebo nečitateľný, ktorý sa používa ako kopírovacia predloha. To je prednosť fotosadzby.

**Kovovú sadzbu,** ktorá sa pôvodne používala na priamu tlač z výšky, treba pre kopírovacie techniky zhotovovania tlačových foriem **premeniť na kopírovaciu predlohu.** Robí sa to týmito spôsobmi :

* Obťahom kovovej sadzby na priesvitný materiál, napr. krycou čiernou farbou, vznikne aj mechanicky diapozitív, ale v mierke 1:1.
* Obťahom kovovej sadzby čiernou farbou na biely matný papier, najlepšie na barytovaný papier. Obťah sa v reprodukčnom prístroji fotografuje, pričom možno meniť mierku zobrazenia. Vznikne negatív, ktorý možno použiť ako kopírovaciu predlohu alebo možno z neho získať kontaktom diapozitív pre niektorú kopírovaciu metódu.

**Premena kovovej sadzby na kopírovacie predlohy tvorí prechodový stupeň k fotosadzbe.**

Elektrotext- je nová technológia obťahov z kovovej sadzby na fólie celofánového typu elektrostatickým spôsobom na upravených kníhtlačových príklopových strojoch s kvapalinovým vyvolávaním v roztoku čierneho pigmentu. Zhotoví sa z kovovej tlačovej formy uzavretej v ráme napr. vo formáte strany časopisu .Suchý bezfarebný obťah sa pripne do rámčeka a vloží do kvapalinovej vývojky. Za 30 sekúnd je obťah hotový. Je sýto čierny a neobtiahnuté miesta sú priehľadné.